季春八日喜雨答李都官
作者：宋祁
朝代：宋

paragraphs: 夜魄離星舍，春膏浹大田。
乍迷榆塞樹，徐暗柳營天。
沼滴銀波蕩，階鳴玉綆聯。
餘萌催沃土，殘魃趣沈淵。
迥濕來鶑外，斜寒去雁邊。
莓莓滋野秀，纂纂濯花妍。
戴響饒農笠，眠聲羨釣船。
罅雲時露日，迷岫旋埋烟。
酌酒聊相勞，斯倉竚有年。
勞君歌閔雨，予志謝先賢。